Наўрад ці існавала саперніцтва паміж гарадамі за лідарства, але пачынаючы з XVI стагоддзя і пазней менавіта Капыль не раз разглядаўся альбо як галоўны горад краю, альбо раўназначны Слуцку. Ва ўсялякім разе многія важныя падзеі ў абодвух гарадах разгортваліся паралельна ці адначасова. Напрыклад, Капылём было атрымана Магдэбургскае права. У тым жа 1652 годзе са згоды князя слуцкага і капыльскага Багуслава Радзівіла Магдэбургскае права было атрымана і Слуцкам. Праўда адзначым, што Слуцк тады хутчэй не атрымаў, а аднавіў тое права. Бо ўпершыню яно было дадзена гораду ў 1441 годзе пры князю Аляксандры Алелькі і дзейнічала да пачатку XVI стагоддзя, калі ў сувязі з татарскімі нападамі яго адмяніў унук Алелькі князь Сімяон Міхайлавіч.